南山有猛虎
王玄翰 (Yuan)
南山有猛虎，欲以赤手屠。山下一老人，见谓尔甚愚。冲冠与裂背，所诧乃匹夫。古来功名士，遐揽王伯图。几先非快意，道远慎前谟。奈此谬其逢，试之诚巳疏。奇中或偶然，再往类难虞。丈夫虽赌命，慷慨易长途。苟无金石坚，何以当变渝。苟无忠诚心，何以涉崎岖。斯言愿三复，敛祍愧弗如。吾行庸可惊，聊取一笑娱。且尽饮斗酒，长揖归衡庐。